**Eva-Maija Tammi-Salminen** (s. 12. elokuuta 1971 Tampere) on suomalainen juristi ja oikeustieteen tutkija, joka on toiminut oikeusneuvoksena eli korkeimman oikeuden jäsenenä elokuusta 2018 alkaen. Tammi-Salminen siirtyi virkaan Turun yliopistosta, jossa hän toimi siviilioikeuden professorina.

Ura
---

Oikeustieteen kandidaatiksi Tammi-Salminen valmistui vuonna 1994, ja vuonna 2001 hän väitteli oikeustieteen tohtoriksi Turun yliopistosta. Hän sai väitöskirjastaan Suomalaisen Lakimiesyhdistyksen Vuoden väittelijä 2001 -palkinnon.

Tammi-Salmisen tutkimus on kohdistunut siviilioikeuden ytimen muodostaviin sivullissuojakysymyksiin. Hänen tutkimuksensa painopisteitä ovat olleet vakuutusoikeus, kiinteistöoikeus sekä varallisuusoikeuden eurooppalaistuminen. Tammi-Salminen toimi Helsingin yliopiston Kansainvälisen talousoikeuden instituutissa tutkijana vuosina 1995–1998, ja vuosina 1999–2005 hän työskenteli Turun yliopiston oikeustieteellisessä tiedekunnassa assistenttina, yliassistenttina ja määräaikaisena professorina. Suomen Akatemiassa hän toimi akatemiatutkijana vuosina 2006–2007. Lapin yliopistossa hän toimi esineoikeuden professorina vuosina 2008–2016 ja Turun yliopistossa siviilioikeuden professorina vuosina 2016–2018.

Oikeusneuvoksena Tammi-Salminen aloitti elokuussa 2018, samaan aikaan rikosoikeuden professori Jussi Tapanin kanssa. Edellisen kerran professori nimitettiin korkeimman oikeuden jäseneksi vuonna 1990, kun Juhani Wirilander aloitti oikeusneuvoksena.

Tammi-Salmisella on dosentuuri kolmessa yliopistossa: hän on siviilioikeuden dosentti Turun yliopistossa, esineoikeuden dosentti Helsingin yliopistossa ja varallisuusoikeuden dosentti Lapin yliopistossa. Hän on myös toiminut Lakimies-aikakauskirjan päätoimittajana vuosina 2014–2017.

Teokset
-------

* *Sopimus, kompetenssi ja kolmas: Varallisuusoikeudellinen tutkimus negative pledge -lausekkeiden sivullissitovuudesta*. Väitöskirja. Helsinki: Suomalainen lakimiesyhdistys, 2001. ISBN 951-855-183-9.
* *Perusteita esinevakuuksista*. Turku: Turun yliopiston oikeustieteellinen tiedekunta, 2006. ISBN 951-29-2802-7.
* *Esinevakuusoikeuden perusteet*. Helsinki: Talentum Pro, 2015. ISBN 978-952-14-2184-6.
* *Perusteita panttioikeudesta*. Turku: Turun yliopisto, 2017. ISBN 978-951-29-6722-3.

Lähteet
-------

1. 1 2  Paavilainen, Ulla (toim.): *Kuka kukin on: Henkilötietoja nykypolven suomalaisista 2015*, s. 908. Helsinki: Kustannusosakeyhtiö Otava, 2014. ISBN 978-951-1-28228-0.
2. ↑  Professorit Tammi-Salminen ja Tapani KKO:n uusiksi jäseniksi  20.4.2018. Korkein oikeus. Viitattu 8.6.2021.
3. 1 2 3  Eva-Maija Tammi-Salminen  6.7.2018. Korkein oikeus. Viitattu 8.6.2021.
4. 1 2  Hallitus: Eva Tammi-Salminen esineoikeuden professoriksi  20.12.2007. Lapin yliopisto. Viitattu 8.6.2021.
5. ↑  Vuoden väittelijä Suomalainen Lakimiesyhdistys. Viitattu 8.6.2021.
6. ↑  Vähämäki, Hannu: Kaksi turkulaisprofessoria ehdolla korkeimman oikeuden jäseniksi *Yle Uutiset*.  28.3.2018. Viitattu 8.6.2021.
7. ↑  Härkönen, Rebekka: Professorikaksikon loikka korkeimpaan oikeuteen tihkuu kiperien kysymysten odotusta — Uralle veivät radio-ohjelma ja isoisän neuvot *Satakunnan Kansa*.  20.5.2018. Viitattu 8.6.2021.
8. ↑  Lyytinen, Jaakko: Tuntemattomat tuomarit *HS.fi*.  18.11.2018. Viitattu 8.6.2021.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* VIAF

 |

 |